《由水岩过大峪登紫石崖》
清代·史梦兰

才下东峰巅，又上西山顶。人或笑其劳，吾自厉吾猛。

细路循岩{赘山}，登顿披榛梗。鸟鸣林壑幽，犬吠林坞静。

过涧时低头，攀崖还引领。流泉足底鸣，激石声作哽。

曲磴盘环环，平梁横侹侹。行行且复休，小坐据高岭。

南望海天阔，晴空开万顷。城郭带斜阳，白沙接溟涬。

四山红叶红，更比春光靓。傍晚寻路归，十步九换景。

童冠共陶然，歌吟忘路永。到寺日已沈，夜游还烛秉。

寓内多名山，焉能遍游骋。人苦不得间，蓬莱在人境。

作者简介：（1813—1898）直隶乐亭人，字香崖，号砚农。道光二十年举人。曾官山东朝城知县。长期闭门读书。长于史学，著述甚富。有《叠雅》、《畿辅艺文考》、《尔尔书屋诗草、文钞》、《舆地韵编》等。